Afgetrede onderwysers in George aangevalHennie en Hanlie Kotze (Foto: Verskaf) Twee afgetrede onderwysers is vroeg Sondag in hul huis George in die Wes-Kaap deur twee mans aangeval en beroof. Hennie (Hendrik) Kotze (62) en sy vrou, Hanlie (61), herstel tans in George Mediclinic nadat hulle glo erg verniel is. Volgens sers. Christopher Spies, polisiewoordvoerder, is Hanlie by hul huis in Standerstraat, Loerie Park, omstreeks 04:30 na buite. “Voorlopige inligting dui daarop dat sy by haar terugkeer in die huis deur twee mans oorval is. Een was gewapen met ’n mes en die ander met ’n stomp voorwerp,” bevestig Spies. Hennie het ’n rumoer gehoor en gaan ondersoek instel. Dit is toe dat hy ook op die mans afkom. “Die verdagtes het die egpaar in ’n slaapkamer forseer en ’n onbekende bedrag kontant, twee Samsung-selfone en juwele gebuit. Hulle het in die egpaar se motor gevlug. Die motor is later verlate naby Pacaltsdorp gevind.” Hennie en Hanlie is albei ernstig beseer en is ná die voorval na die hospitaal geneem vir verdere mediese behandeling. Die Kotze-egpaar het ná hul aftrede van Pretoria na George verhuis. Hennie was tussen 1989 en 2007 ’n onderwyser aan Hoër Afrikaanse Seunskool in Pretoria. Hy rig ook aan en af sedert 2008 atletiek in Saoedi-Arabië af. Volgens Hennie se broer, Deon Kotze, was Hennie ’n Springbok-hekkiesatleet. Hy sê die egpaar is erg getraumatiseerd. “Hulle kon dood gewees het,” vertel Deon aan Maroela Media. ’n Saak van huisroof is aanhangig gemaak en die polisie is steeds op die spoor van die verdagtes. Enigiemand met meer inligting wat tot die verdagtes se inhegtenisneming kan lei, kan die polisie in George by 044 803 4400 skakel of die Stop Misdaadnommer by 08600 10111 kontak.